Il-Kunsill illum qabel dwar il-pożizzjoni tiegħu dwar ir-riforma proposta tad-drittijiet tal-passiġġieri tal-ferroviji . Ir-regoli aġġornati ser itejbu d-drittijiet tal-passiġġieri, b'mod partikolari ta' dawk b'diżabilità jew b'mobilità mnaqqsa, jiżguraw applikazzjoni aktar uniformi tar-regoli u jtejbu l-għoti ta' informazzjoni. Barra minn hekk, ir-regoli l-ġodda ser iżidu l-għarfien tal-passiġġieri u jippromwovu l-użu ta' "biljetti globali", li jkopru servizzi ferrovjarji suċċessivi mħaddma minn kumpanija waħda jew aktar. Il-proposta toħloq ukoll kundizzjonijiet ekwivalenti ta' kompetizzjoni bejn il-mezzi tat-trasport billi tintroduċi klawżola għal ċirkostanzi eċċezzjonali (force majeure). Dawn ir-regoli l-ġodda ser isaħħu d-drittijiet tal-passiġġieri kollha, inkluż dawk b'mobilità mnaqqsa. Ser jipprovdu wkoll ċarezza meta jkun hemm dewmien u kanċellazzjonijiet. Fl-istess ħin, huma ser iħeġġu lill-kumpaniji ferrovjarji biex jipprovdu aktar servizzi u servizzi aħjar, u dan ser iżid il-popolarità ta' dan il-mezz tal-ivvjaġġar li jagħmel anqas ħsara lill-ambjent. Sanna Marin, Ministru għat-Trasport u l-Komunikazzjoni tal-Finlandja, president tal-laqgħa Il-proposta tirrevedi r-regolament attwali, mill-2007, li japplika kemm għal vjaġġi u servizzi domestiċi kif ukoll għal dawk internazzjonali. Pożizzjoni tal-Kunsill Il-pożizzjoni tal-Kunsill ("approċċ ġenerali") toħloq regoli ċari u tiddefinixxi responsabbiltajiet ċari fir-rigward tal-forniment ta' servizzi tat-trasport ferrovjarju għal persuni b'diżabilità jew b'mobilità mnaqqsa , inkluż f'każijiet fejn l-istazzjonijiet jitħaddmu mingħajr persunal u l-ferroviji ma jkollhomx persunal ta' akkumpanjament. Tiċċara r-regoli dwar il-kumpens għat-telf ta' tagħmir ta' mobilità jew għat-tiswija tiegħu. Il-persunal li jgħin lil persuni b'diżabilità jew b'mobilità mnaqqsa ser jirċievi taħriġ sabiex ikun jaf kif iwieġeb għall-ħtiġijiet differenti. Il-Kunsill allinja wkoll it-test mal-Att dwar l-Aċċessibbiltà reċenti biex jiżgura li r-regoli jkunu konsistenti. kamp ta' applikazzjoni tar-regolament ser jiġi estiż gradwalment biex ikopri ċerti servizzi domestiċi li bħalissa l-istati membri jistgħu jeżentaw mid-dispożizzjonijiet tar-regolament, b'mod partikolari f'sitwazzjonijiet li jinvolvu obbligi ta' servizz pubbliku. In-natura gradwali tal-estensjoni hija meħtieġa biex tiġi żgurata ċertezza legali u rispett tal-kuntratti eżistenti mal-operaturi. L-Istati Membri ser ikomplu jkunu jistgħu jagħtu eżenzjonijiet, pereżempju għal servizzi urbani, suburbani u reġjonali (għall-kuntrarju ta' servizzi fuq distanzi twal), minħabba l-karatteristiċi speċjali tagħhom. It-test itejjeb l-għoti ta' informazzjoni dwar id-drittijiet tal-passiġġieri. Pereżempju, għandha tingħata ġabra fil-qosor tad-drittijiet fuq il-biljett; jekk dan ma jkunx fattibbli, il-passiġġiera jridu jiġi mgħarrfa b'mezzi oħra. Klawżola ta' forza maġġuri għas-servizzi ferrovjarji ser tagħti ċarezza legali u toħloq kundizzjonijiet aktar ekwivalenti fir-rigward ta' mezzi oħrajn ta' trasport, li għalihom diġà jeżistu klawżoli bħal dawn. Il-kumpaniji ferrovjarji mhux ser ikollhom iħallsu kumpens għal dewmien jew kanċellazzjonijiet f'ċirkostanzi li ma jkunux setgħu jevitaw, bħal kundizzjonijiet ta' temp estrem, diżastri naturali kbar jew persuni fuq il-binarji tal-ferrovija. L-istrajks tal-persunal ferrovjarju mhux ser ikunu koperti minn din l-eżenzjoni. Ser isir aktar faċli biex il-passiġġieri jirċievu informazzjoni dwar biljetti globali . Jekk vjaġġ jinvolvi konnessjonijiet, il-bejjiegħ irid jinforma lill-passiġġiera, qabel ma jixtru, jekk il-biljetti jikkostitwixxux biljett globali. Dawk il-biljetti li mhumiex biljetti globali ser ikollhom jiddikjaraw dan b'mod espliċitu. It-test jiċċara wkoll ir-responsabbiltajiet u l-obbligazzjonijiet tal-kumpaniji ferrovjarji u l-bejjiegħa tal-biljetti f'każijiet fejn il-biljetti jinxtraw fi tranżazzjoni waħda. Dispożizzjonijiet aktar dettaljati dwar ir-roti għandhom l-għan li jagħtu ċarezza u jiffaċilitaw it-trasport tagħhom fuq il-ferroviji. Biex jittejjeb tar-regoli, it-test jistipula proċeduri aktar dettaljati għat-trattament tal-ilmenti u skadenzi. Bħall-proposta tal-Kummissjoni, il-pożizzjoni tal-Kunsill ma tibdilx il-livelli ta' kumpens minimu f'każ ta' dewmien. Peress li l-proposta tistipula livell minimu ta' protezzjoni, l-istati membri huma liberi li jintroduċu regoli aktar stretti biex iħarsu d-drittijiet tal-passiġġieri. Ir-regolament rivedut ser isir applikabbli sentejn wara d-dħul fis-seħħ tiegħu. Proċedura Il-Kummissjoni ppreżentat il-proposta f'Settembru 2017. Il-Kunsill u l-Parlament Ewropew ser jinnegozjaw it-termini tat-test finali. Drittijiet u obbligi tal-passiġġieri tal-ferroviji – Approċċ ġenerali tal-Kunsill Drittijiet u obbligi tal-passiġġieri tal-ferroviji – ġabra fil-qosor tar-regolament attwali Ara l-paġna tal-laqgħa